กรณีศึกษา การจัดการ COVID-19 ของเกาหลีใต้ ญี่ปุ่น และไต้หวัน
ในขณะที่สถานการณ์โควิด-19 กำลังค่อยๆ คลี่คลายในจีน ตัวเลขผู้ติดเชื้อในประเทศนอกจีน กลับเป็นไปในทิศทางตรงกันข้าม  ซึ่งถ้าไม่นับประเทศในแถบยุโรปและอเมริกาที่สถานการณ์เริ่มรุนแรง ก็มี เกาหลีใต้ ญี่ปุ่น และไต้หวัน ที่ถูกมองว่ามีความเสี่ยง เนื่องจากมีการติดต่อกับประเทศจีนในหลายๆ ด้าน 
12 มี.ค. 2563

กรณีศึกษา การจัดการ COVID-19 ของเกาหลีใต้ ญี่ปุ่น และไต้หวัน /โดย ลงทุนแมน
ในขณะที่สถานการณ์โควิด-19 กำลังค่อยๆ คลี่คลายในจีน
ตัวเลขผู้ติดเชื้อนอกประเทศจีน กลับเป็นไปในทิศทางตรงกันข้าม
ซึ่งถ้าไม่นับประเทศในแถบยุโรปและอเมริกาที่สถานการณ์เริ่มรุนแรง
ก็มี เกาหลีใต้ ญี่ปุ่น และไต้หวัน ที่ถูกมองว่ามีความเสี่ยง
เนื่องจากมีการติดต่อกับประเทศจีนในหลายๆ ด้าน
ยอดผู้ป่วยโควิด-19 ณ วันที่ 10 มีนาคม
เกาหลีใต้ พบผู้ติดเชื้อ 7,513 คน เสียชีวิต 54 คน รักษาหาย 247 คน
ญี่ปุ่น พบผู้ติดเชื้อ 530 คน เสียชีวิต 9 คน รักษาหาย 101 คน
ไต้หวัน พบผู้ติดเชื้อ 45 คน เสียชีวิต 1 คน รักษาหาย 15 คน
จะเห็นได้ว่าแม้ประเทศเหล่านี้จะอยู่ไม่ห่างกันมาก
แต่กลับมีตัวเลขจำนวนผู้ป่วยโควิด-19 แตกต่างกันอย่างเห็นได้ชัด
ซึ่งส่วนหนึ่งมาจากมาตรการของรัฐบาลในแต่ละประเทศที่ออกมาเพื่อจัดการกับสถานการณ์นี้
╔═══════════╗
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
╚═══════════╝
เริ่มจากเกาหลีใต้ ประเทศที่มีผู้ติดเชื้อสูงสุดเป็นอันดับต้นๆ ของโลก
สถานการณ์การแพร่ระบาดของเกาหลีเริ่มรุนแรงในช่วงปลายเดือนกุมภาพันธ์ 
หลังจากพบผู้ติดเชื้อรายที่ 31 ซึ่งเป็นคุณป้าวัย 61 ปี 
ก่อนจะกลายเป็นปรากฏการณ์ Super Spread จนทำให้มีผู้ติดเชื้อหลายพันคนตามมา
แม้ว่าจำนวนผู้ป่วยในเกาหลีใต้จะยังมีอัตราที่สูง 
แต่กลับส่งสัญญาณที่ดีขึ้นเรื่อยๆ เนื่องจากจำนวนผู้ติดเชื้อรายใหม่เริ่มลดลง
แม้ว่าในช่วงแรกของการระบาด รัฐบาลเกาหลีใต้จะได้รับเสียงวิจารณ์จากประชาชนว่ายังไม่จริงจังกับเรื่องนี้เท่าที่ควร แต่เมื่อสถานการณ์รุนแรงขึ้น รัฐบาลกลับสามารถยกระดับสู่การป้องกันขั้นสูงสุด
โดยอนุมัติงบประมาณเกือบ 8 แสนล้านบาท เพื่อควบคุมการแพร่ระบาดของโรค
หนึ่งในมาตรการที่น่าสนใจคือ การตั้งจุดตรวจโรคโควิด-19 ฟรี
โดยเฉพาะจุดตรวจที่เป็นแบบไดรฟ์-ทรู เพื่อลดภาระของโรงพยาบาล 
และอำนวยความสะดวกให้กับประชาชน เนื่องจากไม่ต้องลงจากรถและใช้เวลาประมาณ 10 นาทีเท่านั้น
ลองคิดดูว่าถ้าเราต้องขับรถไปจอดที่โรงพยาบาล เดินลงมากรอกประวัติ รอคิวนัดพบหมอเพื่อตรวจหาเชื้อ ตรวจเสร็จรอฟังผล
เกาหลีใต้ทำทุกขั้นตอนให้เหลือเพียงเปิดกระจกรถ ตรวจหาเชื้อ และรอผล 10 นาที
เรื่องนี้ทำให้ทางการสามารถระบุตัวผู้ป่วยได้อย่างทั่วถึง 
โดยมีผู้เข้ารับการตรวจถึง 15,000 รายต่อวัน
ซึ่งนี่อาจเป็นหนึ่งในสาเหตุที่ทำให้ยอดผู้ติดเชื้อพุ่งสูงขึ้นอย่างรวดเร็ว
นอกจากนั้น รัฐบาลยังมีการให้ข้อมูลที่จำเป็นต่อประชาชนอย่างสม่ำเสมอ
ไม่ว่าจะเป็นวิธีการดูแลตัวเอง หรือสถานการณ์ของการระบาด
ซึ่งสิ่งเหล่านี้ช่วยให้ประชาชนส่วนใหญ่ไม่ตื่นตระหนกจนเกิดการกักตุนสินค้า 
และให้ความร่วมมือในการลดกิจกรรมนอกบ้าน
งานอีเวนต์คอนเสิร์ตประกาศยกเลิก 
โรงเรียนและมหาวิทยาลัยประกาศเลื่อนการเปิดเทอม
ที่สำคัญคือ มีการแจกหน้ากากอนามัยตามสถานีรถไฟ 
รวมถึงจัดเตรียมเจลล้างมือตามจุดต่างๆ อย่างทั่วถึง
ในขณะเดียวกันสำหรับสถานการณ์ในญี่ปุ่น ที่แม้ว่าจะไม่ได้มียอดผู้ติดเชื้อสูงเท่าเกาหลีใต้
แต่ประชาชนกลับไม่พอใจการทำงานของรัฐบาล รวมถึงมองว่าตัวเลขนี้ต่ำเกินกว่าความเป็นจริง
ซึ่งหลายฝ่ายมองว่ารัฐบาลญี่ปุ่นเป็นห่วงภาคการท่องเที่ยว
รวมถึงกลัวว่าเรื่องนี้จะส่งผลกระทบต่อการจัด Tokyo Olympic 2020 ในเดือนกรกฎาคม
ทำให้ออกมาตรการห้ามนักท่องเที่ยวจากจีนล่าช้าเกินไป
และอาจส่งผลต่อการไม่ตรวจหาผู้ติดเชื้ออย่างจริงจัง
โดยที่ผ่านมารัฐบาลญี่ปุ่นประกาศว่าสามารถรองรับผู้ที่ต้องการเข้ารับการตรวจเชื้อถึง 3,800 รายต่อวัน
การแพร่ระบาดในญี่ปุ่นเริ่มรุนแรงขึ้น จากการจอดเทียบท่าเรือสำราญ Diamond Princess
ซึ่งเหตุการณ์นี้ทำให้รัฐบาลญี่ปุ่นถูกวิจารณ์อย่างหนัก 
ทั้งจากเรื่องการตรวจผู้ติดเชื้อ และความเข้มงวดในการกักตัวบนเรือ
นอกจากนั้น ตอนนี้คนญี่ปุ่นยังต้องประสบกับปัญหาสินค้าขาดตลาด
ไม่ว่าจะเป็นหน้ากากอนามัย อุปกรณ์ฆ่าเชื้อโรค หรือแม้แต่กระดาษชำระ
เนื่องจากมีการกักตุนสินค้า จากข่าวลือว่าสินค้าเหล่านี้จะขาดตลาดเพราะมีโรงงานผลิตในจีน
ซึ่งความไม่พอใจเหล่านี้กำลังส่งผลให้มาตรการที่รัฐบาลญี่ปุ่นประกาศออกมา ดูเหมือนจะสร้างความไม่พอใจให้กับประชาชนไปเสียหมด
อย่างล่าสุดที่มีการประกาศเลื่อนการเปิดเรียน
ก็มีคนออกมาโวยวายว่าได้รับผลกระทบ เนื่องจากสังคมญี่ปุ่นไม่คุ้นเคยกับการจ้างพี่เลี้ยง
ที่สำคัญอีกประเด็นหนึ่งคือ โครงสร้างและวัฒนธรรมของสังคมญี่ปุ่นเอง 
ซึ่งถือเป็นจุดเสี่ยงของสถานการณ์การแพร่ระบาด
ทั้งจำนวนผู้สูงอายุกว่า 35 ล้านคน ซึ่งคิดเป็นสัดส่วนถึง 28% ของจำนวนประชาชนทั้งประเทศ
ประกอบกับนิสัยการทำงานหนัก ทำให้แม้ว่าจะมีอาการป่วย หลายคนก็ยังมาทำงานตามปกติ
สำหรับประเทศที่น่าสนใจที่สุดใน 3 พื้นที่นี้ คงหนีไม่พ้น ไต้หวัน 
เพราะแม้ว่าถูกรายล้อมด้วยประเทศที่มีจำนวนผู้ติดเชื้อสูงอย่าง จีน เกาหลีใต้ และญี่ปุ่น
แต่ยังสามารถควบคุมสถานการณ์การแพร่ระบาดได้อย่างดีเยี่ยม 
จนได้รับเสียงชื่นชมจากทั้งประชาชน รวมถึงนานาประเทศ
เรื่องแรกคือ การตอบสนองที่รวดเร็ว
โดยไต้หวัน เห็นแนวโน้มการระบาดในอู่ฮั่นตั้งแต่ช่วงเดือนธันวาคม 
และเริ่มตรวจสอบผู้โดยสารที่เดินทางมาจากเมืองในบริเวณนั้น
แม้ว่าในขณะนั้น เรื่องการระบาดของเชื้อไวรัสจะเป็นเพียงข่าวลือในหมู่ประชาชน
โดยยังไม่มีการประกาศออกมาอย่างเป็นทางการ
นอกจากนั้น ไต้หวัน ยังถือเป็นประเทศแรกๆ ที่เริ่มลดเที่ยวบินระหว่างจีนแผ่นดินใหญ่ก่อนประเทศอื่นๆ ในเอเชีย
สำหรับสถานการณ์อื่นๆ ในเมือง รัฐบาลก็สามารถจัดการได้เป็นอย่างดี
มีการให้ข้อมูลอย่างสม่ำเสมอ ทำให้ประชาชนไม่ตื่นตระหนกจนเกินไป
โดยเฉพาะเรื่องหน้ากากอนามัยที่กำลังเป็นประเด็นสำคัญในหลายๆ ประเทศ
รัฐบาลของไต้หวัน ก็มีการเพิ่มกำลังผลิต 
และจำกัดปริมาณการซื้อ ผ่านการกำหนดวันที่สามารถซื้อได้จากหมายเลขบัตรประกันสุขภาพ
มีการนำเอาเทคโนโลยีมาประยุกต์ใช้ อย่างแอปพลิเคชันแผนที่ 
ซึ่งแสดงตำแหน่งร้านค้าพร้อมจำนวนหน้ากากอนามัยที่วางจำหน่าย
ส่วนในด้านเศรษฐกิจ ซึ่งแน่นอนว่าได้รับผลกระทบโดยตรงจากการแพร่ระบาด
รัฐบาลไต้หวัน ก็ใช้งบประมาณเพื่อออกมาตรการช่วยเหลือ SME เช่น การลดดอกเบื้ย และปล่อยเงินกู้แก่ภาคธุรกิจ
อ่านมาถึงตรงนี้ จากมาตรการของแต่ละประเทศ ก็แสดงให้เห็นผลลัพธ์ที่แตกต่างกันไป
ไม่ว่าจะเป็นการจัดการตั้งแต่ต้นเหตุแบบไต้หวัน
การยอมให้ตัวเลขผู้ติดเชื้อดูมากจากการหว่านตรวจ แต่อาจทำให้เรื่องจบเร็วแบบเกาหลีใต้ 
หรือการเลี้ยงสถานการณ์ไปเรื่อยๆ เพื่อไม่ให้เกิดผลกระทบรุนแรงแบบญี่ปุ่น
ก็น่าติดตามว่าสุดท้ายแล้วบทสรุปของเรื่องนี้จะเป็นอย่างไร
เพราะแม้ว่าเราจะสามารถควบคุมสถานการณ์ภายในได้เป็นอย่างดี
แต่ก็ยากที่จะหลีกเลี่ยงผลกระทบจากภายนอกได้
โดยเฉพาะในโลกยุคปัจจุบัน
ที่ทุกพื้นที่บนโลกแทบจะเชื่อมต่อกันอย่างไร้พรมแดน..
----------------------
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-